DA Den Europæiske Unions Tidende L 140/1

KOMMISSIONENS FORORDNING (EU) 2015/846

af 28. maj 2015

om ændring af bilag II og III til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for acetamiprid, ametoctradin, amisulbrom, bupirimat, clofentezin, ethephon, ethirimol, fluopicolid, imazapic, propamocarb, pyraclostrobin og tau-fluvalinat i eller på visse produkter

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), og

ud fra følgende betragtninger:

(1) Der er i bilag II til forordning (EF) nr. 396/2005 fastsat maksimalgrænseværdier for acetamiprid, ethephon, propamocarb og pyraclostrobin. Der er i bilag II og i del B i bilag III til forordning (EF) nr. 396/2005 fastsat maksimalgrænseværdier for clofentezin. Der er i del A i bilag III til forordning (EF) nr. 396/2005 fastsat maksimalgrænseværdier for ametoctradin, amisulbrom, bupirimat, ethirimol, fluopicolid, imazapic og tau-fluvalinat.

(2) Der er i forbindelse med en procedure for godkendelse af anvendelse af et plantebeskyttelsesmiddel, der indeholder aktivstoffet acetamiprid, på bananer indgivet en ansøgning i henhold til artikel 6, stk. 1, i forordning (EF) nr. 396/2005 om ændring af de gældende maksimalgrænseværdier.

(3) For så vidt angår ametoctradin blev der indgivet en sådan ansøgning for humle. For så vidt angår amisulbrom blev der indgivet en sådan ansøgning for druer. For så vidt angår bupirimat blev der indgivet en sådan ansøgning for abrikoser, ferskner, jordbær, druer, stængelfrugter, cucurbitae, urter og artiskokker, For så vidt angår clofentezin blev der indgivet en sådan ansøgning for kirsebær, cucurbitae med spiselig skræl, tomater og auberginer. For så vidt angår ethephon blev der indgivet en sådan ansøgning for druer til spisebrug. For så vidt angår fluopicolid blev der indgivet en sådan ansøgning for kinakål. For så vidt angår propamocarb blev der indgivet en sådan ansøgning for forårsløg og kinakål. For så vidt angår pyraclostrobin blev der indgivet en sådan ansøgning for kålroer og majroer. For så vidt angår tau-fluvalinat blev der indgivet en sådan ansøgning for kernefrugter, abrikoser og ferskner.

(4) Der er i overensstemmelse med artikel 6, stk. 2 og 4, i forordning (EF) nr. 396/2005 indgivet en ansøgning om anvendelse af imazapic på sojabønner. Ansøgeren hævder, at den godkendte anvendelse af dette stof på sådanne afgrøder i Brasilien medfører højere restkoncentrationer end maksimalgrænseværdierne i forordning (EF) nr. 396/2005, og at det er nødvendigt at fastsætte højere maksimalgrænseværdier (for restkoncentrationer) for at undgå handelsbarrierer for importen af disse afgrøder.

(5) I overensstemmelse med artikel 8 i forordning (EF) nr. 396/2005 har de berørte medlemsstater evalueret disse ansøgninger, og evalueringsrapporterne er sendt til Kommissionen.

(6) Den Europæiske Fødevaresikkerhedsautoritet, i det følgende benævnt »autoriteten«, har vurderet ansøgningerne og evalueringsrapporterne, idet den især undersøgte risiciene for forbrugerne og, hvor det var relevant, for dyr, og afgivet begrundede udtalelser om de foreslåede maksimalgrænseværdier (2). Autoriteten har sendt udtalelserne til Kommissionen og medlemsstaterne og offentliggjort dem.

(7) Autoriteten konkluderede i sine begrundede udtalelser, at der for så vidt angår anvendelsen af bupirimat på agurker ikke er behov for at ændre den gældende maksimalgrænseværdi. For så vidt angår anvendelsen af bupirimat på urter og artiskokker og anvendelsen af clofentezin på kirsebær, tomater, auberginer og courgetter konkluderede autoriteten, at de forelagte data ikke er tilstrækkelige til at fastsætte nye maksimalgrænseværdier. De gældende maksimalgrænseværdier bør derfor forblive uændrede.

(8) For så vidt angår ethirimol, som er det væsentligste nedbrydningsprodukt af bupirimat, anbefaler autoriteten, at der fastsættes nye maksimalgrænseværdier for abrikoser, ferskner, stængelfrugter og cucurbitae med ikke spiselig skræl for at omfatte anvendelsen af bupirimat på sådanne afgrøder.

(9) For så vidt angår ethephon anbefaler autoriteten, at der fastsættes en ny maksimalgrænseværdi for druer til spisebrug på 1,5 mg/kg, hvilket blev udledt ved at runde værdien på 1 mg/kg op som beregnet med beregningsværktøjet for maksimalgrænser fra Organisationen for Økonomisk Samarbejde og Udvikling (OECD). I betragtning af de problemer, som nogle medlemsstater har rejst, er det dog mere passende at sætte maksimalgrænseværdien til det uafrundede niveau på 1 mg/kg. En sådan værdi vil i tilstrækkelig grad dække de forventede anvendelser af druer til spisebrug.

(10) På baggrund af autoritetens begrundede udtalelser og under hensyntagen til alle relevante faktorer opfylder de ændringer af maksimalgrænseværdierne, som der er ansøgt om, kravene i artikel 14, stk. 2, i forordning (EF) nr. 396/2005.

(11) Forordning (EF) nr. 396/2005 bør derfor ændres.

(12) Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

VEDTAGET DENNE FORORDNING:

Artikel 1

Bilag II og III til forordning (EF) nr. 396/2005 ændres som angivet i bilaget til nærværende forordning.

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 28. maj 2015. På Kommissionens vegne Jean-Claude JUNCKER Formand

(1) EUT L 70 af 16.3.2005, s. 1.

(2) EFSA's videnskabelige rapporter foreligger online: http://www.efsa.europa.eu:

Reasoned opinion on the modification of the existing MRL for acetamiprid in bananas. EFSA Journal 2014;12(9):3824 [20 s.]. doi:10.2903/j.efsa.2014.3824.

Reasoned opinion on the modification of the existing MRL for ametoctradin in hop. EFSA Journal 2014;12(10):3879 [17 s.]. doi:10.2903/j.efsa.2014.3879.

Conclusion on the peer review of the pesticide risk assessment of the active substance amisulbrom. EFSA Journal 2014;12(4):3237 [75 s.]. doi:10.2903/j.efsa.2014.3237.

Reasoned opinion on the modification of the existing MRLs for bupirimate in several crops. EFSA Journal 2014;12(7):3804 [35 s.]. doi:10.2903/j.efsa.2014.3804.

Reasoned opinion on the modification of the existing MRLs for clofentezine in cherries, cucurbits with edible peel, tomatoes and aubergines. EFSA Journal 2014;12(10):3860 [22 s.]. doi:10.2903/j.efsa.2014.3860.

Reasoned opinion on the modification of the existing MRLs for ethephon in table olive and table grape. EFSA Journal 2014;12(5):3698 [22 s.]. doi:10.2903/j.efsa.2014.3698.

Reasoned opinion on the modification of the existing MRL for fluopicolide in Chinese cabbage. EFSA Journal 2014;12(9):3822 [20 s.]. doi:10.2903/j.efsa.2014.3822.

Reasoned opinion on the setting of a new MRL for imazapic in genetically modified soya bean. EFSA Journal 2013;11(10):3426 [26 s.]. doi:10.2903/j.efsa.2013.3426.

Reasoned opinion on the modification of the existing MRLs for propamocarb in spring onions and Chinese cabbage. EFSA Journal 2014;12(8):3811 [18 s.]. doi:10.2903/j.efsa.2014.3811.

Reasoned opinion on the modification of the existing MRLs for pyraclostrobin in swedes and turnips. EFSA Journal 2014;12(10):3872 [19 s.]. doi:10.2903/j.efsa.2014.3872.

Reasoned opinion on the modification of the existing MRLs for tau-fluvalinate in various crops. EFSA Journal 2014;12(1):3548 [49 s.]. doi:10.2903/j.efsa.2014.3548.